Skólamálin enn í brennidepli í Borgarbyggð Tveir fundir um skólamál voru haldnir í Borgarbyggð í byrjun vikunnar . Á sunnudagskvöld stóðu Íbúasamtök Hvanneyrar og nágrennis fyrir íbúafundi á Hvanneyri og á mánudagskvöldið stóð Foreldrafélag Grunnskólans í Borgarnesi fyrir fundi í Borgarnesi . Segja má að andstæð sjónarmið hafi verið ríkjandi á fundunum og á báðum þeirra stóðu spjótin nokkuð að sveitarstjórnarmönnum . Hvanneyringar vilja verja það sem þeir hafa í grunnskólanum og helst blása til sóknar . Borgnesingar vilja líka verja sitt en eru ósáttir við skerðingu í Borgarnesi , m.a. fjölgun í bekkjardeildum grunnskólans . Þeir benda á að þar sé skólinn hagkvæmari eining en annarsstaðar og vilja fækka skólum í sveitarfélaginu . Blaðamaður Skessuhorns fylgdist með báðum þessum fundum og í blaðinu sem kom út í dag er ítarleg frásögn af þeim .